정조 6년
壬寅正月三十日辰時。上御涵仁亭。常參次對。同爲入侍時。行都承旨嚴璹。左承旨李在學。右承旨趙時偉。左副承旨鄭志儉。右副承旨申應顯。同副承旨黃昇源。先行四拜禮。以次陞殿。領議政徐命善。左議政洪樂性。右議政李福源。右參贊鄭民始。漢城府左尹李昌運。吏曹參判金文淳。禮曹參議柳義養。戶曹參議徐鼎修。校理洪文泳。副修撰朴天行。吏曹正郞李時秀。戶曹正郞李㝡源。禮曹正郞李百亨。監察李集星。司錄柳頤玄。記事官趙興鎭。事變假注書李顯道。記注官金鳳顯。行判中樞府事鄭存謙李徽之。錦城尉朴明源。行知中樞府事具善復。行司直李命植。知中樞府事鄭尙淳。兵曹判書鄭好仁。工曹判書徐有慶。行副司直徐浩修。刑曹判書徐有隣。西淸君煋。延豐君李𡊠。同敦寧李瀁。行副司直李敬懋。兵曹正郞趙時謙。工曹正郞安錫佺。刑曹正郞李復燮。假注書趙衍德。記事官曺喜有。分東西行四拜禮訖。引議唱有啓事官陞殿。無啓事官出。命善等以次陞殿進伏訖。命書榻敎曰。大司諫前望單子入之。興鎭承命持入。申應顯落點。應顯退出。在學曰。大司諫前望。申應顯落點矣。前大司諫李敬玉許遞。姑無傳敎。何以爲之乎。命書榻敎曰。在外大司諫許遞。上曰。今日大朝會也。閤門咫尺之地。雜人之往來無常。喧聒特甚。承旨何不申飭乎。在學曰。今日喧譁。比前尤甚。誠駭然矣。命書榻敎曰。兵曹入直堂郞。先遞差後禁推。命書榻敎曰。右承旨趙時偉許遞。前望單子入之。時偉退出。顯道承命出。持入望單。徐有大金宇鎭落點。仍命書榻敎曰。新除授承旨牌招察任。時原任大臣進前。存謙等曰。日間聖體。若何。上曰。一樣矣。存謙等曰。王大妃殿氣體。若何。上曰。一樣矣。存謙等曰。惠慶宮氣候。若何。上曰。一樣矣。命善曰。今日特行常參。而左右揆皆造朝。國事誠幸甚矣。上曰。果然矣。向於左相之批。已悉予意。而畏約之操。端凝之儀。予所深歎。而自在先朝。已躋崇班。今玆枚卜。誠非偶然。至於右相。卽予舊日賓僚。而恬雅文識。已諭前批。況卿之先卿。受知先朝。每以不能盡用爲敎。今日爰立。意豈淺淺。樂性曰。臣以千萬不似之身。承千萬不敢當之任。驚惶震懍。冒膺無路。三陳血懇。屢瀆宸嚴者。非敢效先輩三疏之例也。誠以萬無堪承之望。故罄竭衷情。顒俟處分。只緣忱誠淺薄。未蒙允兪之音。徒致眷毗隆摯。恩數曠絶。臣惶感之極。他不暇顧。冒沒出肅。以爲面陳苦忱。冀蒙體諒之計。而況臣區區私情。伏想聖明已俯燭矣。不敢更爲煩達。惟願曲垂矜察。亟賜允許。俾蒙終始之澤焉。上曰。卿之所奏。萬萬過矣。福源曰。臣猥承不敢當之命。三上辭本。未蒙收還。惶恐迫隘。罔知攸措。今日入來。非敢爲冒沒承膺也。一向瀆擾。有所不敢。竊欲自乞於君父之前。庶蒙體諒之恩矣。今承下敎。又及先臣。諄複鄭重。感泣萬萬。不知死所。報答之誠。糜粉亦甘。人器不稱之說。更不敢煩達。而狗馬賤疾。天之所廢。不但朝廷之所共知。而向來摛文院再次講席。昏昧顚錯之狀。天鑑之所已燭。雖閑司漫職。亦無擔當之望。廊廟重器。豈有可論乎。然此猶屬臣私事。姻婭相避。法典甚嚴。日前別諭。雖以前輩已例爲敎。此皆身佩安危。望重朝野之人。如臣不似。何敢援引乎。疾病如此。法典又如此。以公以私。萬無冒據之勢。卽賜改正。千萬伏祝矣。上曰。俄已諭於左相。而卿言又如此。予則一言而蔽之曰過矣。此正卿等共貞之時。勿復過辭也。上曰。卿等初登筵席。其有嘉謨嘉猷之可聞者乎。樂性曰。有一二可奏之事矣。上曰。卿其陳之也。樂性曰。殿下不知臣庸愚湔劣。旣畀不敢當之重任。又於疏批諄諄。責之以鎭安之道。如臣賤品。有何力量。可以對揚乎。第今鎭安之道。惟在於明義理嚴懲討。若使義理不明。懲討不嚴。則人心漸益澆漓。世道無以鎭安。臣是之懼。敢此仰達矣。噫嘻。亂臣賊子。何代無之。而豈有如丙申以後諸逆之窮凶絶悖者乎。妖腰亂領。雖伏邦刑。窩窟根柢。尙未掃蕩。雖緣群下之忱誠淺薄。未能孚格。亦豈不有歉於赫然之乾斷乎。天地之德。雖以好生爲主。獨有雨露之澤。而無霜雪之威。則將無以春生秋殺。以成歲功。殿下體乾立極。而好生之德。亦欲施之於必可討之惡逆。得不有違於霜雪之威哉。由是而天討不嚴。凶徒莫懲。至於蔡濟恭事。亦可見矣。負犯之至重。罪惡之罔赦。相奏臺章。臚列無餘。一脈義理。庶幾不泯。而第伏見頃下傳敎。不能無憾於天地之大。殿下旣以不忍聞。辭敎縷縷。在廷諸臣。孰敢不仰體聖意。又孰敢貽慼聖心。而若以事關於不忍聞。倂與亂逆而不加誅討。則凡厥凶徒之干犯邦憲者。皆可以不忍聞而一任其跳跟。莫之誰何乎。日昨儒臣收還之請。不賜一字之批。同經筵李命植之筵奏中前右相疏。傳聞異於塗聽云者。辭嚴義正。劈破肯䋜。而亦以乖激爲敎。恐非大聖人翕受之道。向於賓筵。鎭安朝廷。全保世臣之聖敎。藹然若陽春。瞻聆所及。莫不感泣。而如彼負國背義。自干天誅之類。其可以名編朝籍。系出世祿。付之鎭安全保之科。而惟事容貸乎。必也明正典刑。永絶亂本然後。朝廷方可以鎭安。世臣始可以全保。伏乞更加三思。日前傳敎。竝賜反汗。廓揮乾斷。亟允三司諸臣之請。使王章快伸。人心底定焉。上曰。卿須看今日朝廷。寧不寒心。遭時孔艱。事故層出。喬木世家。多致顚敗。完人幾希。位著苟簡。又從以今日逐一人。明日擠一人。則將至空朝廷而後已。此豈細故也哉。予方平蕩做治。凡於用捨之際。初不以色目二字。留着胸中。舊時所謂東西南北之人。合而用之。尙有不能備位之歎焉。古有攪金銀銅鐵。爲一器之語。而譬之目下朝象。則各鑄一器。初非可論。攪而成之。亦無其望。此予所以必欲調劑而全保者也。今乃以無根沒捉之事。驅人惡逆之科。則非但有開棘之嫌。又況玆事。卽予所不忍聞。或閱記注。至丙春鞫案及伊秋凶疏。尙不覺心神飛越。予雖冥頑。惟此銜恤茹痛。如不欲生之心。豈以事往而或弛。凡我廷臣。倘以予心爲心。安忍更提此說。重慼予心乎。彼重臣眞有難貰之跡。關居則有害顧害拘。而前右相箚出之後。益知其初無明證。予之靳許。非有私恩也。非欲曲護也。又非爲重臣一人而已。卿於初筵。首陳此請。如在可從不可從之間。則其在禮敬之道。寧忽翕受之義。而至於此事。予意甚固。卿其諒之。出擧條上曰。前右相事。非特慨然而已。以不分明無脈絡之語。公然陷人於惡逆之科。天下寧有是耶。此何等重大之事。必有明證然後。始可發說。而以道路所傳。質言於筵席。惟彼重臣之遭罹罔極。姑舍是其爲駭四方之聽。貽後日之弊。當如何哉。大臣雖不可指奏言根。而至於出自某人之口。入於某人之耳。則有何可諱之事耶。今以依俙彷彿之事。無中生有。誠可慨惜矣。樂性曰。伏承下敎。不勝惶悚。而殿下於蔡濟恭。有何私恩之可言。臣於濟恭。亦有何私好惡而然耶。臣之斷斷苦心。實在於明義理靖人心之意。殿下何不俯燭耶。設禁之擧。臣等豈不知聖意所在。而此事旣係義理關頭。殿下以其不忍聞之故。使群下不敢開口。則不但義理之不明。將至言路之杜塞。其貽累聖德。當如何哉。上曰。近來言路不開。予每以訑訑拒人爲慮。今豈欲設爲邦禁。以杜言路。而至於此事。予旣以不忍聞。屢有下敎。則凡今廷臣。何敢復事煩聒。而予又一任其煩聒。在予之心。其當如何也。卿是大官之故。雖有此說。然旣是沒摸捉之事。則無關義理。徒慼予心。卿何不念乎。向於梓宮在殯之時。猶不憚訊囚之擧。若使重臣。果有難赦之罪。則流放竄殛。有何所難。而道路之傳。無所證據。在重臣則不過無明案之事。在予則實是不忍聞之說。繼自今卿等。勿復言此事。可也。命善曰。左相初登筵席。以此事。爲第一等義理。有此建白。伏願聖明。更加深思焉。上曰。前右相以千萬意外之說。公然起鬧。今日左相。又有所陳。莫非予不能見孚之致。尙何言哉。命善曰。聖敎至此。臣何敢更煩。而前右相當初所奏。旣謂出自其家人。則不可謂之塗聽道說矣。上曰。誠使前右相之言。有所明證。則蔡濟恭非但崇品重臣而已。設令位在大官。豈可容貸乎。予於此箇義理。其所嚴討之心。決不下於群下矣。雖以師翰道顯等言之。罪惡彰露。自伏邦憲。至於具庠。持斧伏闕等說。見捉於文書。趙宗鉉亦有鞫招所援。其時雖已白脫。猶不可謂全無證據。而此重臣則所謂丹書。都歸烏有。雖盈庭而齊請。鎭日而爭執。予決無聽施之理矣。自反而縮。雖千萬人吾往。今予自反。實無不縮。予何多言乎。命善曰。臣前旣屢陳。今無更達之事。而左相所奏。出於體國之心。誠以義理不明。則世道無以鎭安故也。殿下每以鎭安爲敎。何不思得明義理之道乎。上曰。必有執證然後。討罪者可以名正言順。受罪者可以無辭發明。而重臣事。旣無執證。故予爲之昭釋。重臣亦知己昭釋。故出膺本兵之任。朝參時事端。誠是意外。伊後賓筵。予已悉諭。而卿等又復提說。莫非予否德而不能見孚於群下之致。寔予之過矣。樂性曰。臣以區區憂憤。有所陳達矣。今承不敢聞之敎。何可以群下之言。遽下自貶之敎乎。實是臣罪。願被威罰焉。上曰。卿言過矣。今予下敎。亦非所以自貶也。只論其本事之如此耳。卿等每以明義理爲言。而予則以爲如此䵝昧之事。混稱惡逆。則向來義理。反有不明之慮。予之此敎。實有深意矣。命善曰。此是窮天地亘萬古之義理。則豈有不明之慮乎。懲討若嚴。則義理益明矣。上曰。罪案不明。故義理不明。天下事雖千歧萬路。其歸趣則一也。卿等所請。旣無證據。予之靳持。實有所執。卿等亦必以予言。不以爲非矣。此後則勿復言此事也。上曰。左相又有可奏之事耶。樂性曰。惟我殿下。以英睿上聖之姿。承祖宗艱大之業。不大聲色。掃除凶逆。措國勢於泰山磐石之安。此政大奮發大有爲之一大機會也。而宵旰憂勤。一念孜孜。六載臨御。治不徯志。至誠愛民。而惠澤未究。虛己求言。而讜直無聞。以言乎人才。則位著苟艱。而俊乂乏彙征之美。以言乎財用。則經費匱竭。而倉庾無紅腐之盛。意者殿下恤民之政。或未得其要。來諫之道。或未得其方。以至於用人理財。而俱未得大學絜矩之道而然耶。聖學高明。卓越百王。何待乎如臣無似。區區仰勉。而臣愚死罪。竊以爲我殿下。或以治不徯志。便爲因循退托之意。凡於政令施措之間。倘欠大奮發大有爲之擧。此豈群下所仰望於殿下者哉。伏願聖上。繼自今益加猛省。丕著風動之治焉。上曰。所奏實爲目下第一義。當另爲體念矣。出擧條樂性曰。紀綱有國之先務也。天下之百千萬事。何莫非關係紀綱。則未有紀綱不立。而能治其國者也。惟我殿下臨御以來。飭勵之敎。每勤於絲綸。賞罰之政。必當於功罪。宜其百僚。咸知警畏。庶事不至叢脞。而恬嬉成習。姑息爲事。外而方岳。考績不嚴。內而銓曹。激揚不行。甚至於臺閣之間。頓無官師之規。犯罪者幸免。有過者無憚。法紀漸乖。國綱不立。徒致至尊之憂勤。未見群下之對揚。此豈細故也哉。古之考績。將以黜陟。今則黜陟不公。古之激揚。將以懲勸。今則勸懲無聞。古之相規。無大無小。隨事必警。今也則竝與問備薄罰。而未之見焉。此實爲目下之痼弊。如是而何可望朝著之祗懼。風俗之丕變乎。伏願殿下。策勵中外。痛祛謬習。俾振紀綱焉。上曰。所奏好矣。當體念矣。出擧條樂性曰。凡厥在位之盡職熙績。在於委任責成。觀於虞朝之九考黜陟。漢家之十年乃徙。可推而知。雖以我朝言之。內而各司郞官。外而藩閫守宰。各有瓜限。載之法典者。實出於久於其職。責其成效也。挽近以來。遞易頻仍。除遷相望。郞官則徒存久任之名。牧守則鮮見滿秩之人。甚至於朝差而暮改。昨授而今移。雖有保民之意。革弊之才。席不暇暖。策無所施。乘交遞之際。而吏則舞奸。費迎送之資。而民實受害。此豈非大可悶念處乎。九考之黜陟。十年之乃徙。尙矣勿論。國朝古制。亦宜申明。繼自今勿論京外官職。量才授任。毋或數遷。磨以歲月。俾得成就。人有盡職之路。國有熙績之望。以此意出擧條。申飭兩銓。何如。上曰。實爲今日急務。以此意另飭銓曹。可也。出擧條福源曰。臣本疎迂儱侗。近又病蟄多年。凡於朝議世務。漠然無所聞知。今不敢强其所不知。憑依故事。苟且塞白。請以老生常談仰達焉。自古人臣之進言於君上者。必以勉聖學開言路。爲第一義。其言雖平常陳腐。其實則根本之論。要切之道也。今日群下。豈有可以加勉於聖學者。而聖人之心。元無滿足之時。高宗之終始典學。文王之緝熙光明。可見聖學之無間斷時矣。近來講筵。頻有停輟之時。殿下於燕閒之中。沈潛紬繹。不離方冊。臣隣之所共欽仰。而講筵事體自別。不可以聖學之無待於講筵。而或有作輟也。近來經幄。能盡啓沃之責者。豈易多得。而有其官。不可使曠其職。雖以卽事言之。常參經筵之每日取稟。乃是交修竝擧之事。而一行一停。亦涉欠闕。顧今日晷漸長。頻接儒臣。日御經筵。政其時也。至於言路之可悶。俄伏承下敎。而大抵治世。每多危言。臣嘗見政院日記。近因寶鑑校正事。伏見實錄抄出者。列聖朝朝臣疏章。多有狂妄過激之言。此可見聖世氣像。近來寂寥太甚。袞職闕遺。朝政得失。官師相規。能言者僅有而絶無。前後求言之敎。諄懇。何如。而終無對揚之人。此固群下之罪。而臣願殿下。常以求助之誠。或有未至。聽言之量。或有未弘。念念在玆。至誠孚感。則昌言嘉謨。自然日至於前矣。聖學勉。則德業日崇。言路開。則聰明日廣。此所謂根本要切。而禮樂刑政。皆是節目間事矣。伏願深留聖意焉。上曰。二條陳勉。無非切至之論。敢不加勉。出擧條上曰。言路之洞開。實爲急務。屢下求助之敎。而未聞讜直之言。經筵之間輟。亦屬可悶。雖或緣於事勢所然。而實由予好學之誠未篤。以致間輟之歎。莫非予之自反處。今卿所奏果是矣。福源曰。我國最重士大夫。世道升降。朝象否泰。皆係於士大夫趨向之如何。自黨論起後。士大夫風俗。漸不如古。而尙多自重自好之士。行義操履。文學言論。彬彬可觀。大有維持世道之功矣。數十年來。風俗大壞。所謂士大夫。多與貴戚權奸。混無分界。甚至托名山林者。交通勢利。互相附麗。一世蕩然。不復知禮義廉恥。畢竟生出許多凶逆。幾成滔天之禍。原其始。則皆由於士大夫風俗之壞也。方今聖明在上。朝著淸明。此正激勵矯變之一大機會也。其道無他。惟在於敦尙名檢。扶植行義。崇庸敦厚端方。難進易退之士。裁抑浮囂躁競。趨利喜事之徒。以至科場取士。亦必先識解而後文華。使一世之人曉然知朝廷好惡取捨之意。則士大夫風俗。不期變而自變。有補於國事世道。甚不少矣。亦伏望深留聖意焉。上曰。所奏好矣。當體念矣。出擧條上曰。今日兼行次對。卿等姑爲就坐。更爲次對爲之。可也。大臣以下各就坐。行左承旨徐有大。左副承旨金宇鎭。承牌入來。在學曰。新除授大司諫申應顯。旣在闕中。謂有情勢。直爲出去。事甚未安。推考警責。卽爲牌招。何如。上曰。似因向來情勢而然。許遞。可也。出擧條命入大司諫承旨前望單子。大司諫黃昇源落點。承旨趙鼎鎭落點。在學曰。新除授同副承旨趙鼎鎭。卽爲牌招察任。何如。上曰。依爲之。出擧條命入左邊捕將前望單子。李昌運落點。上曰。摠戎使今日何不入來乎。命善曰。方在待罪中。來詣闕下。而不敢登筵云矣。上曰。使之入來。可也。捕將落點後。不爲卽請牌招。承旨何如是擧行乎。命書榻敎曰。右承旨李在學推考。在學曰。新除授左邊捕盜大將李昌運。卽爲牌招。命召及大將牌傳令牌。傳授。何如。上曰。依爲之。出擧條命善進前曰。今日次對。別無可奏之事。有回啓三四度。而左右相今日出仕。未及取覽。雖或下詢。似難仰對。筵退後。以草記論稟。似好矣。上曰。然則後日次對時。回啓。可也。命善曰。新相當於後日次對回啓矣。上曰。後日次對。卿將不參乎。命善曰。日前已有所仰陳。而臣之賤疾。尙未蘇完。必得調治然後。可尋生路。見今新相造朝。非但國事之幸。臣亦有乞暇調病之道。實爲欣幸矣。擬於筵退後。陳箚仰請矣。上曰。日前卿謂充然有得云。而予心亦甚欣幸矣。卿之獨賢。亦已久矣。愼節尙未快可。予庸悶慮。到今請暇。予亦不得强屈矣。命善曰。伏承聖敎。不勝惶感矣。臣若得暇。則次對回啓。新相固當爲之。而至於廟謨之自外擧行者。新相皆當爲之矣。上曰。規例然乎。命善曰。然矣。樂性曰。臣雖冒昧出肅。至於廟謨。尤未諳鍊。若與首相。一經次對。則似好矣。命善曰。左相以崇品備堂。今至屢年。凡於廟謨。已所諳鍊。今日所奏。誠過矣。上曰。然矣。命善曰。備局有司堂上。久未備員。今當差下矣。上曰。右參贊今久休息。差下。似好矣。命善曰。備局有司堂上有闕。代右參贊鄭民始。差下。何如。上曰。還差。可也。出擧條命善曰。內乘邊聖和。以前任甲山府使時事。被解見任之律。而內乘與實職有異。不必擧論。勿遞之意。分付。何如。上曰。依爲之。出擧條上曰。左右相有可奏者乎。樂性福源曰。別無可奏之事矣。命李判府事進前。徽之進伏。上曰。君臣之間。貴在無隱。俄者下敎。實出無隱。而只是就事論事而已。予無深意於卿。卿勿介懷也。卿素有休休之量。予所歎尙。日前敦諭。亦有所云。而向日朝參時事。實非所期於卿。開棘之敎。不幸有中。李義行之疏出矣。其所構誣之狀。汚辱之說。實是朝廷之變怪。尙何言哉。徽之曰。伏承下敎。不勝惶感。而此事關係重大。不可不嚴討。臣旣有所聞。故果以所聞仰達矣。上曰。卿所謂所聞云者。旣是道路所傳。則以道路之說。驅人於惡逆之科者。是豈成說乎。徽之曰。臣雖無親聽處。而此說膾炙。次次相傳。與道路之說有異。且於朝參日。與諸大臣。坐於外班時。諸大臣以此說有所言。故臣果以諸大臣之言。登筵仰奏矣。上曰。李判府事旣以得聞於諸大臣爲言。諸大臣何無所奏乎。存謙曰。臣則在外班時。初無所言矣。命善曰。其日臣果有所言於外班。臣何敢不直陳乎。臣請先被重罪矣。徽之曰。雖因諸大臣之言。有所得聞。而臣旣奏於前席。願被威罰焉。樂性曰。前右相所奏。實爲慨然矣。旣已筵奏之後。何可以得聞諸大臣之說。更爲證言乎。殿下若又俯詢於諸大臣。則事面極涉如何。伏望勿爲遍問於諸大臣焉。上曰。左相之言。是矣是矣。新卜之後。初筵建白。若是得體。不負予枚卜之意矣。予聞判府事之言。方左右顧而莫知爲言。此際左相一言。可以扶植國體。誠極欽歎矣。命善曰。左相則得體。臣則益惶悚矣。臣旣有所酬酢。何可移罪於判府事乎。上曰。卿何如是自輕乎。不必以外班酬酢之說。自請被罪矣。今日事端。實由於判府事之筵奏。判府事若以爲法受過之意。請被其罪。則予亦欲使之一伸廉隅矣。徽之曰。臣雖被重勘。實所甘心矣。上曰。今日筵中光景甚不好。國體又不知落下幾層。古人所謂國事將日非云者。政是今日之謂也。予每經一番賓筵。慮有意外事端。常若芒刺之在背。今日事。又甚不幸。予欲無言。到今善後之道。誠不知何以爲之。而第勿以此等事。更爲提說。以爲一分鎭安之道而已。然被重臣。則忽因意外之事。尙在不生不滅之中。亦豈不冤枉乎。從今以後。予不欲復聞此事。卿等諒之。命大臣各就坐。上曰。備堂中有奏事之人乎。善復曰。凡擧動時威儀。專在於軍容。軍容之整不整。亦在於將令之如何。常時嚴飭作門將卒。禁其喧聒。而近來各司下隷。全不畏法。廟門與宮門至近之地。禁其喧聒。則有若好勝者然。尤爲高聲。事之痛駭。莫此爲甚。自今以後。作門近處人馬之亂雜。下隷之喧聒。禁而不從令者。直爲囚禁。草記嚴棍之意。出擧條捧甘于大小各司。而自臣營別定校卒。另加禁飭。則似有實效。故敢此仰達矣。上曰。依爲之。出擧條好仁曰。近仗軍士。數本不多。故許多雜人。無以禁飭。自今使各司官員。各飭其下隷。俾無攔入之弊。似好矣。上曰。此則行不得之事也。各司官員入門之後。將何以禁其下隷之隨入者乎。俄見閤門咫尺。喧聒特甚。而兵判尙不能禁之。乃欲禁其不可禁者。不可無警矣。仍命書榻敎曰。兵曹判書鄭好仁推考。敬懋曰。東門外巡邏。獨禁衛營無例。依他營例創設事。頃承下敎矣。本營三門外巡邏合三牌。而每牌軍數爲十一名。三牌各減鄕軍二名。別定牌將一人及京軍二名。竝上三門外三牌所減鄕軍六名。移定東門外巡邏。似好。故敢此仰達矣。上曰。依爲之。本營京軍。本自不敷。創出無前之役。得無稱苦之端乎。他牌中京軍。減數移定。可也。敬懋曰。然則城內四牌中。量減稍歇字內京軍二名。不待擧條啓下。自今中日創行乎。上曰。依爲之。出擧條昌運曰。摠戎廳有可達之事矣。上曰。方在待罪中。何可奏事乎。在學曰。李昌運方在待罪中。而遽然奏事。事甚未安。推考。何如。上曰。似是未諳之致。勿推。可也。昇源進前所懷曰。義理不可一日不明。懲討不可一日少緩矣。至於負犯至重。國論峻發。而若設法嚴禁。則此不但國不得爲國。人不得爲人。此後亂臣賊子。雖接跡而起。其將人莫敢致討。念及于此。寧不懍然寒心哉。前後下敎。至爲懇惻。今日臣子。孰不欲仰體聖意。而自大臣至于臺閣論思之地。擧皆沬血致討。必欲得請乃已者。豈有他哉。誠以義理之不可不明。懲討之不可不嚴。而俄者大臣奏對之際。辭敎之間。多有過中者。是豈臣等所望於聖明者哉。亟加三思。收還前日下敎。是臣區區之望也。上曰。諫長俄於前席。詳聽下敎。又何爲而有此言乎。其在重臺閣之義。雖不得不賜批。而擧條則當留中矣。仍命書批旨曰。不允。昇源避嫌曰。臣知識魯莽。言議巽軟。本不合於淸朝耳目之任。而咫尺前席。伏奉諫長除旨。怵畏分義。章皇祗肅。以區區憂慨之忱。略陳數語。而辭未及畢。荐承匪怒之敎。此莫非臣誠意淺薄。不能仰格之致。其何可一刻晏然於臺次乎。請命遞斥臣職。上曰。勿辭。亦勿退待。文泳天行曰。臣等俄伏聞左相筵奏時所下聖敎。過自菲薄。辭旨諄複。多有臣子不忍聞之敎。臣等非不仰認聖意。而大聖人辭敎。貴在雍容不迫。則今此縷縷下敎。恐有欠於聖德。且當左相枚卜後。初登筵席之日。尤有歉於九經敬禮之義。益加聖念。所下不忍聞之敎。亟賜反汗。是臣等區區之望也。上曰。傳敎雖或還收。而無文跡之下敎。將何以還收乎。惟口有言。言旣出矣。雖欲反汗。可謂難從之請矣。命善曰。玉堂似未審量而然矣。命書批答曰。當體念矣。傳敎或請還收。筵說尙可反汗。言雖疎昧。意在匡救。故賜例批矣。出擧條志儉曰。卽伏見全羅監司朴祐源。肇慶廟生鰒薦新狀啓。乃正月十五日所封發。而今始到院。許久遲滯。不可無警。當該道臣。推考。何如。上曰。依爲之。出擧條上謂善復曰。景慕宮前民家募入。今至何境耶。善復曰。再昨臣與判尹大司成往見。則泮人八十餘戶。已定家基。將欲次第始役。今則有人多地狹之患矣。上曰。泮人及平民。不可雜處。宜有限界。以宮門南北定界以給。好矣。善復曰。聖敎誠好矣。上曰。與判尹同議爲之。可也。命退。諸臣以次退出。